SAMBIRO 32
Mulongozgi Muphya na Ŵanakazi Ŵaŵiri Ŵachikanga
Joshuwa wakalongozga ŵanthu ŵa Yehova vyaka vinandi, ndipo pamanyuma wakafwa. Wakafwa wali na vyaka 110. Pa nyengo yose iyo Joshuwa wakaŵa wamoyo, Ŵaisrayeli ŵakasopanga Yehova. Kweni Joshuwa wati wafwa, Ŵaisrayeli ŵakamba kusopa vikozgo nga umo ŵakachitiranga Ŵakenani. Chifukwa chakuti Ŵaisrayeli ŵakaleka kupulikira, Yehova wakazomerezga fumu ya Ŵakenani, zina lake Yabini, kuti yiŵasuzgenge. Ŵaisrayeli ŵakapempha Yehova kuti waŵawovwire. Pa chifukwa ichi, Yehova wakaŵapa munthu munyake kuti waŵalongozgenge. Munthu uyu wakaŵa Baraki. Iyo wakawovwira ŵanthu kuti ŵawelere kwa Yehova.
Pakaŵa ntchimi yinyake yanakazi zina lake Debora. Ntchimi iyi yikachema Baraki kuti yimuphalire uthenga wakufuma kwa Yehova. Baraki wakati wiza, Debora wakamuphalira kuti: ‘Tora ŵanalume 10,000, ndipo ulute kukakumana na ŵasilikari ŵa Yabini pa dambo la Kishoni. Pa malo agha, wamuthereska Sisera, uyo ni mulongozgi wa ŵasilikari ŵa Yabini.’ Baraki wakaphalira Debora kuti: ‘Nilutenge para imwe mulutenge nane.’ Debora wakati: ‘Nilutenge nawe. Kweni manya kuti ndiwe yayi wamukoma Sisera. Yehova wayowoya kuti mwanakazi ndiyo wamumukoma.’
Debora wakaluta na Baraki na ŵasilikari ŵake ku Phiri la Tabori kukanozgekera nkhondo. Sisera wakati wapulika waka za ichi, wakawunjika magileta ghake ghankhondo na ŵasilikari ŵake mu dambo ilo likaŵa musi mwa phiri. Debora wakaphalira Baraki kuti: ‘Zuŵa ili, Yehova wakovwirenge kuti uwine nkhondo.’ Baraki na ŵasilikari ŵake 10,000 ŵakamba kukhira phiri kukakumana na ŵasilikari ŵa Sisera awo ŵakaŵa ŵankhongono chomene.
Yehova wakapangiska dambo la Kishoni kuti lizure maji. Magileta ghankhondo agho ŵasilikari ŵa Sisera ŵakakwera ghakaphatira mu mathipa. Sisera wakakhira gileta lake na kwamba kuchimbira. Baraki na ŵasilikari ŵake ŵakathereska ŵasilikari ŵa Sisera, kweni Sisera wakachimbira. Wakakabisama mu hema la mwanakazi munyake zina lake Yayeli. Mwanakazi uyu wakapeleka mkaka kwa Sisera kuti wamwe. Wati wamwa, wakagona ndipo Yayeli wakamudikiska bulangete. Sisera wakagona tulo tukuru. Yayeli wakenda nyatunyatu na kumukhoma na chikhomo cha hema mu mutu. Sisera wakafwira papo.
Baraki wakiza kuzakapenja Sisera. Yayeli wakafuma mu hema lake na kuyowoya kuti: ‘Njira. Nikulongore munthu uyo ukupenja.’ Baraki wakanjira ndipo wakawona Sisera wali thafya, wafwa. Baraki na Debora ŵakayimba sumu yakulumba Yehova chifukwa cha kovwira Ŵaisrayeli kuti ŵathereske ŵalwani ŵawo. Kufuma pa nyengo iyi, Ŵaisrayeli ŵakaŵa pamtende vyaka 40.
“Ŵanakazi awo ŵakupharazga makani ghawemi ni wumba ukuru.”—Salimo 68:11
tum_Latn tum_Latn tum_Latn tum_Latn tum_Latn tum_Latn tum_Latn tum_Latn